作者:王沂孫
標題:一萼紅
內容:翦丹雲。怕江皋路冷，千疊護清芬。彈淚綃單，凝妝枕重，驚認消瘦冰魂。為誰趁、東風換色，任絳雪、飛滿綠羅裙。吳苑雙身，蜀城高髻，忽到柴門。欲寄故人千里，恨燕支太薄，寂寞春痕。玉管難留，金樽易泣，幾度殘醉紛紛。謾重記、羅浮夢覺，步芳影、如宿杏花村。一樹珊瑚淡月，獨照黃昏。